Он је, потом, у новембру исте године, позван у састав сениорске репрезентације Гане. Сумаила је био део репрезентације Гане током припрема за Афрички куп нација 2012, али није уврштен на коначан списак од 23 играча за то такмичење. Сумаила се, годину дана касније, нашао на проширеном списку од 26 имена за следећи циклус такмичења. Свој дебитантски наступ за националну селекцију Гане, Сумаила је забележио на пријатељској утакмици против Либерије, 11. септембра 2012, када је његов тим поражен резултатом 2:0 на гостовању тој селекцији. У игру је ушао са клупе за резервне играче, уместо повређеног Џона Бојеа. Свој први такмичарски наступ за репрезентацију Гане, Сумаила је уписао на утакмици против Судана, у оквиру квалификација за Светско првенство, када је његов тим победио резултатом 3:1. У игру је ушао у 80. минуту сусрета уместо Алберта Адоме. Лета 2014, као члан Мамелоди сандаунса, Сумаила се најпре нашао на проширеном, а затим и на коначном списку своје репрезентације за учешће на Светском првенству у фудбалу 2014. Током наредних година, Сумаила је наступио на неколико пријатељских утакмица, а у септембру 2018, као члан Црвене звезде, накнадно је позван у селекцију гане за квалификациони циклус за Афрички куп нација, након отказивања Казима Нухуа због повреде.